Zagreb, 21. veljače 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Josipa Seučeka, općinskog načelnika Općine Udbina, za davanjem mišljenja Povjerenstva,** na 79. sjednici, održanoj 21. veljače 2020.g,. daje sljedeće:

**MIŠLJENJE**

1. **Nije u suprotnosti s odredbama ZSSI-a da, uz određene uvjete iz ovog mišljenja, Općina Udbina, u kojoj dužnost općinskog načelnika Općine Udbina obnaša dužnosnik Josip Seuček, na temelju zahtjeva Pučkog otvorenog učilišta „Dr. Ante Starčević“ odobri isplatu iznosa od 629,00 kn za sufiniciranje pohađanja priprema mature za učenike srednjih škola, u organizaciji navedene ustanove, iako se za te pripreme kao jedini polaznik s područja Općine Udbina prijavila dužnosnikova polusestra, imajući u vidu da Općina Udbina ne provodi javni poziv za prijavu zainteresiranih učenika srednjih škola te da bi i svakom drugom prijavljenom učeniku s područja Općine Udbina bila odobrena isplata za pohađanje navedenih priprema.**
2. **Dužnosnik bi se u svrhu preveniranja nastanka stvarnog sukoba interesa trebao izuzeti od postupanja povodom zahtjeva Pučkog otvorenog učilišta „Dr. Ante Starčević“ te za donošenje odluke o odobravanju i isplati sredstava Općine Udbina ovlastiti svog zamjenika, kao i na službenoj internetskoj stranici Općine Udbina deklarirati da je Općina podmirila troškove sudjelovanja njegove polusestre na navedenim pripremama, kao jedinom prijavljenom polazniku s područja Općine Udbina prema objavljenom javnom pozivu.**

Obrazloženje

Zahtjev za davanjem mišljenja Povjerenstva podnio je dužnosnik Josip Seuček, općinski načelnik Općine Udbina. U knjigama ulazne pošte zahtjev je zaprimljen 12. veljače 2020.g. pod poslovnim brojem 711-U-730-M-13/20-01-3 te se povodom istog vodi predmet broj M-13/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Josip Seuček povodom obnašanja dužnosti općinskog načelnika Općine Udbina obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik navodi da Općina Udbina kroz dulje vremensko razdoblje financijski pomaže učenicima srednjih škola sa područja Općine Udbina u pripremi za polaganje državne mature za učenike završnih razreda srednje škole (maturanti) u suradnji sa ustanovom Pučko otvoreno učilište Gospić. Dužnosnik navodi da se njegova polusestra ……………..,  dijete jednog zajedničkog roditelja, odnosno od dužnosnikove majke kći iz kasnijeg braka, u sklopu tog projekta priprema za državnu maturu, za koji bi Općinu Udbinu izdvojila iznos od 629,00 kuna.

Dužnosnik traži mišljenje Povjerenstva smije li Općina Udbina financirati sudjelovanje dužnosnikove polusestre u pripremama za polaganje državne mature.

Povjerenstvo je radi davanja osnovanog i obrazloženog mišljenja u gore navedenom predmetu, od općinskog načelnika Općine Udbina dužnosnika Josipa Seučeka dopisom Broj: 711-I-281-M-13/20-03-12 zatražilo dopunu zahtjeva za davanjem mišljenja radi očitovanja je li u navedenom projektu pripreme za državnu maturu proveden postupak javnog natječaja ili su sredstva odobrena bez provedbe javnog natječaja, ukoliko se sredstva dodjeljuju nekom drugom odlukom ili općim aktom, koja je to odluka ili akt, tko ih je predlagao i donio, na temelju kojih je kriterija odlučivano o dodjeli predmetnih sredstava i koje uvjete je bilo potrebno ispuniti da bi se sredstva dodijelila, u kojem su iznosu ukupna sredstva odobrena te koliko iznosi visina sredstava odobrena svakoj osobi kojoj su dodijeljena te je li visina sredstava za svaku osobu ista, dodjeljuju li se predmetna sredstva svakoj osobi koja se prijavila na natječaj, odnosno ispunila sve uvjete propisane općim aktom.

Istim je dopisom zatražena dostava cjelokupne dokumentacije koja obuhvaća tekst javnog natječaja ili poziva, zaprimljenu dokumentaciju svih podnositelja prijava, odluku kojom se predlažu osobe kojima će se dodijeliti sredstva, odluku kojom se odlučuje o izboru te sklopljene ugovore sa svim osobama kojima su sredstva dodijeljena, kao i opći akt Općine Udbina na temelju kojeg je postupak proveden.

Općina Udbina očitovala se dopisom koji je zaprimljen u Povjerenstvu pod brojem 711-U-779-M-13/20-04-3 dana 13. veljače 2020.g. u kojem se navodi da Pučko otvoreno učilište Gospić provodi besplatne pripreme za polaganje državne mature za zainteresirane učenike-maturante te da Pučko otvoreno učilište Gospić od Općine Udbina traži sufinanciranje dijela troškova koji se odnosi na pripremu prijavljenih učenika s područja Općine ispostavljanjem fakture, a na popisu se nalazi samo jedna učenica.

U Povjerenstvu je pod brojem 711-U-942-M-13/20-05-3 dana 20. veljače 2020.g. zaprimljeno i očitovanje Pučkog otvorenog učilišta „Dr. Ante Starčević“ u Gospiću, po ravnateljici navedene ustanove Ireni Peši. U istom se navodi da Grad Gospić financira troškove pripreme za maturu za učenike završnih razreda srednjih škola u Gospiću koje organizira i provodi Pučko otvoreno učilište „Dr. Ante Starčević“ u Gospiću te da se zainteresirani učenici prijavljuju na osnovu javnog poziva objavljenog u medijima, službenoj internetskoj stranici ustanove te na javnim plakatima. Napominje se da se prema broju prijavljenih učenika i iskazanog interesa za predmete i razinu predavanja koja žele za pripremu, formiraju grupe i angažira potreban broj profesora, s time da u manjem broju srednje škole na području grada Gospića pohađaju i učenici čije prebivalište nije na području Grada Gospića.

Nadalje se u očitovanju navodi da se za te učenike Pučko otvoreno učilište „Dr. Ante Starčević“ obraća gradovima i općinama sa zahtjevom za sudjelovanjem u sufinanciranju troškova provedbe priprema za maturu te da se nije moguće unaprijed dogovoriti njihovo sudjelovanje u troškovima, iz kojeg se razloga obraćaju tek kada se svi zainteresirani učenici prijave i kada se prema popisu upisanih može utvrditi koliko učenika nije s područja Grada Gospića. Pojedini gradovi godinama pozitivno odgovaraju na taj zahtjev, a neki i sami na svom području organiziraju pripreme za maturu. Stoga se iznosi da se proporcionalno broju učenika dijeli ukupan trošak priprema za maturu na gradove i općine te da najviše sredstava za tu svrhu izdvaja Grad Gospić, sukladno broju učenika s tog područja, dok ostali gradovi i općine sudjeluju manjim djelom, ovisno o broju učenika s njihovog područja. U 2020. godini s područja Opčine Udbina prijavio se samo jedan učenik, ali bez obzira sudjeluju li ostali gradovi i općine, svim se prijavljenim učenicima omogućene besplatne pripreme za maturu, a troškovi se u tom slučaju osiguravaju u proračunu Grada Gospića. Ističe se da sredstva ne dodjeljuju učenicima, već se sredstvima gradova i općina financiraju troškovi profesora angažiranih za održavanje priprema za maturu, čime je učenicima omogućeno besplatno pohađanje pripreme za maturu.

Uvidom u podatke nadležnog sudskog registra Trgovačkog suda u Rijeci, utvrđeno je da je pod matičnim brojem subjekta 020025245 upisana ustanova Pučko otvoreno učilište ˝Dr.Ante Starčević˝, čiji je jedini osnivač Grad Gospić.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz sadržaja zaprimljenog zahtjeva za mišljenje te očitovanja Općine Udbina i Pučkog otvorenog učilišta „Dr. Ante Starčević“, proizlazi da Pučko otvoreno učilište „Dr. Ante Starčević“ sa sjedištem u Gospiću provodi pripreme za polaganje državne mature za učenike završnih razreda srednje škole s prebivalištem na području Grada Gospića, ali i za učenike završnih razreda srednjih škola s prebivalištem na području neke druge jedinice lokalne samouprave koji pohađaju srednju školu u Gospiću.

Učenici se osobno prijavljuju na javni poziv koji se obajvljuje na službenim internetskim stranicama navedene ustanove te u medijima. Pučko otvoreno učilište „Dr. Ante Starčević“ obraća se jedinicama lokalne samouprave s čijeg područja učenici pohađaju navedene pripreme s pozivom da snose troškove njihova održavanja razmjerno broju prijavljenih učenika sa svojeg područja, s time da neke od pozvanih jedinica lokalne samouprave odbijaju sudjelovati u sufinaniranju troškova pripreme mature, a neke pristaju da izdvoje sredstva te se ista sredstva ne doznačaju učenicima, već ih Pučko otvoreno učilište „Dr. Ante Starčević doznačuje kao naknade profesorima koji provode pripreme za maturu. Obzirom da je najveći broj učenika s prebivalištem u Gospiću, to Grad Gospić izdvaja najveći dio sredstava, ali neovisno o tome pristaje li neka jedinica lokalne samouprave s čijeg je područja neki učenik sudjelovati u sufinaciranju priprema, svakom prijavljenom učeniku omogućeno je pohađanje priprema. U 2020.g. s područja Općine Udbina prijavio se jedan učenik, a navedena praksa sufiniciranja održavanja priprema za maturu već godinama provodi se na opisani način.

Sukladno navedenome, Općina Udbina nije osnivač navedene ustanove niti provodi postupak javnog natječaja na temelju kojeg bi se odlučivalo o tome koji će učenik srednje škole s njezina područja ostvariti pravo na besplatne pripreme za maturu, već povodom zahtjeva Pučkog otvorenog učilišta „Dr. Ante Starčević“ po ispostavljenoj fakturi odlučuje o dodjeli sredstava za održavanje priprema prema broju prijavljenih učenika s područja Općine, što u 2020.g. za Općinu Udbina iznosi 629,00 kn, jer se prijavila samo jedna učenica, za koju iz zahtjeva za mišljenje proizlazi da je dužnosnikova polusestra, dok Pučko otvoreno učilište „Dr. Ante Starčević“ navodi da bi se omogućilo svakom prijavljenom učeniku pohađanje istih priprema odnosno da prijava dužnosnikove polusestre ne bi utjecala na ostvarivanje prava nekog drugog učenika s područja Općine Udbina, u slučaju da se prijavio/ila na javni poziv Pučkog otvorenog učilišta „Dr. Ante Starčević“.

Obzirom na navedeno, Općina Udbina može na temelju zahtjeva Pučkog otvorenog učilišta „Dr. Ante Starčević“ odobriti isplatu iznosa od 629,00 kn, koji se odnosi na sufinanciranje pohađanja priprema mature dužnosnikove polusestre kao jedinog palaznika s područja Općine Udbina.

Međutim, u situaciji kada dužnosnik poduzima radnje sukladno svom djelokrugu na temelju kojih njegova polusestra, koja se smatra s dužnosnikom interesno povezanom osobom, ostvaruje određeno pravo iz sredstava tijela javne vlasti u kojem obnaša dužnost, nedvojbeno privatni interes dužnosnika utječe na njegovu nepristranost u obavljanju javne dužnosti te može nastati negativni vanjski dojam da je dužnosnik koristio obnašanje dužnosti kako bi postigao osobnu korist za s njim interesno povezanu osobu.

Nadalje, za dužnosnika podnošenjem zahtjeva i ispostavljanje fakture Pučkog otvorenog učilišta „Dr. Ante Starčević“ za sufinanciranje pohađanja priprema predstavlja situaciju potencijalnog sukoba interesa te bi se dužnosnik postupanjem u toj situaciji našao u situaciji realiziranog sukoba interesa.

Međutim, kako se dužnosnik ne bi našao u situaciji odlučivanja o odobravanju sredstava Općine Udbina povodom zahtjeva Pučkog otvorenog učilišta „Dr. Ante Starčević“ za sufinanciranje pohađanja priprema za maturu od strane dužnosnikove polusestre, čime se istoj sredstvima Općine omogućava besplatna priprema za maturu, dužnosnik Josip Seuček, općinski načelnik Općine Udbina trebao bi se izuzeti od postupanja te za donošenje odluke o odobravanju i isplati sredstava ovlastiti svog zamjenika, kao i deklarirati na službenoj internetskoj stranici Općine Udbina da je Općina podmirila troškove njezina sudjelovanja na navedenim pripremama kao jedinom prijavljenom polazniku s područja Općine prema objavljenom javnom pozivu od strane Pučkog otvorenog učilišta „Dr. Ante Starčević“.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Josip Seuček, elektroničkom dostavom
2. Objava na internetskoj stranici Povjerenstva
3. Pismohrana